Die negende woord vir 'n gelukkige lewe
Erediens: 26 Maart 2017. Teks: Eksodus 20:16, Openbaring 21:1-8; Heidelbergse Kategismus Sondag 43. Tema: Die negende woord vir ’n gelukkige lewe: respek vir waarheid
Ons leef in ’n tyd waar waarheid ’n onbekostigbare kommoditeit geword het, ’n “post-waarheid” samelewing noem die Oxford woordeboek dit. Dit is wanneer “objektiewe feite minder invloed uitoefen in die vorming van publieke opinie as die appèl op emosie en persoonlike oortuiging.”
Tog word ons in die negende gebod vermaan om die waarheid lief te hê en selfs ons naaste se eer en goeie naam te verdedig en te bevorder. Want leuens is nie iets wat ons ligtelik kan opneem nie, God is immers ’n God van waarheid. Die Kategismus noem leuens daarom ook die eie werk van die duiwel. Die apostel Paulus vermaan ook ernstig hieroor:“Moenie dwaal nie! Geen …kwaadsprekers… sal die koninkryk van God beërwe nie (1 Kor.6:10).” En ons lees in Openbaring: “Maar…al die leuenaars — hulle deel is in die poel wat brand met vuur en swawel: dit is die tweede dood (Op.21:8).”
As Christene moet ons die waarheid liefhê. Teenoor die post-waarheid samelewing staan die ewige waarheid van God: Jesus Christus is die weg, die waarheid en die lewe. In Christus is al die beloftes van God ja en Amen. Hou vandag vas aan Hom en die waarheid van Sy onfeilbare Woord: “As julle in my woord bly, is julle waarlik my dissipels. En julle sal die waarheid ken, en die waarheid sal julle vrymaak.